Na osnovu člana 36 stav 5, člana 39 stav 11 i člana 40 stav 7 Zakona o sigurnosti pomorske plovidbe ("Službeni list CG" broj 62/13), Ministarstvo saobraćaja i pomorstva, donijelo je

Pravilnik o pomorskoj pilotaži

Pravilnik je objavljen u "Službenom listu CG", br. 50/2014 od 28.11.2014. godine, a stupio je na snagu 6.12.2014.

Predmet

Član 1

Ovim pravilnikom propisuju se bliži uslovi koje treba da ispunjava pilotski plovni objekat i VHV radio-stanice, sadržaj i način vođenja pilotskog dnevnika, način obilježavanja pilotskih plovnih objekata i korišćenja pozivnih znakova za pilotažu, način vršenja pilotske obuke i polaganja pilotskog ispita, program za polaganje pilotskog ispita, način vođenja evidencije o izdatim i oduzetim pilotskim legitimacijama, obrazac pilotske legitimacije i službeno odijelo pilota.

Uslovi koje treba da ispunjava pilotski plovni objekat

Član 2

Pilotski plovni objekat treba da ispunjava sljedeće uslove i to da ima:

1) trup koji može da izdrži plovidbu po najtežim vremenskim uslovima i udare prilikom pristajanja uz bok broda;

2) dva motora sa odvojenim osovinama i propelerima koji mu daju brzinu i bolje manevarske sposobnosti prilikom pristajanja uz bok broda;

3) odbojnik koji oivičuje pilotski plovni objekat sa svih strana (osim krme) i omogućava ublažavanje udara prilikom pristajanja uz bok broda;

4) stepenice koje omogućavaju sigurniji prelaz sa pilotskog plovnog objekta na brod;

5) ogradu po kojoj se sa lijeve, desne i pramčane strane slobodno kliza sigurnosna kuka pomagača pilota;

6) dva koluta za spašavanje sa sigurnosnim konopom;

7) pojaseve za spašavanje;

8) dvije rašlje (kuke) sa rukohvatom dužine od najmanje dva metra;

9) jednu fiksnu VHF radio-stanicu;

10) jednu prenosivu VHF radio–stanicu.

Trup pilotskog plovnog objekta treba da bude crvene ili plave boje sa bijelim nadgrađem.

Fiksna VHF radio-stanica na pilotskom plovnom objektu kao i fiksna VHF radio-stanica u sjedištu pravnog lica koje vrši poslove pilotaže i prenosive VHF radio-stanice treba da omogućavaju stalnu dostupnost na 16 VHF kanalu i korišćenje i drugih VHF dodijeljenih kanala.

Sadržaj i način vođenja pilotskog dnevnika

Član 3

Pravno lice koje vrši pilotažu treba da vodi pilotski dnevnik (u daljem tekstu: dnevnik).

Dnevnik se vodi za svaku kalendarsku godinu u vidu tvrdo ukoričene knjige sa numerisanim stranicama i u elektronskoj formi.

U dnevnik se unose podaci o plovnom objektu koji koristi usluge pilotaže i to: redni broj, ime, IMO broj, zastava države pripadnosti, luka upisa, BT, vrsta, dužina, širina, gaz i snaga pogonskog motora, dan, mjesec i godina pilotiranja, mjesto priveza/odveza, vrsta manevra (dolazak, odlazak, premještanje plovnog objekta u luci sa jedne operativne obale na drugu ili pomicanje uzduž operativne obale upotrebom pogonske mašine), vrijeme početka i završetka pilotiranja, ime i prezime pilota, broj tegljača i primjedbe.

Obilježavanje pilotskog plovnog objekta

Član 4

Pilotski plovni objekat treba da bude obilježen slovom "P" sa obje strane pramca i nadgrađa i pozivnim znakom na vrhu nadgrađa.

Objekat iz stava 1 ovog člana treba da ima na vrhu pramčanog jarbola ili drugom vidljivom mjestu zastavu "H" u skladu sa Međunarodnim signalnim kodeksom koju vije danju, a noću svjetla u skladu sa Međunarodnim pravilnikom o izbjegavanju sudara na moru.

Na krmi pilotskog plovnog objekta, treba da bude ispisano ime i oznaka pilotskog plovnog objekta slovima bijele boje.

Korišćenje pozivnih znakova

Član 5

Plovni objekat koji traži usluge pilota, upućuje poziv VHF radio-stanicom i ističe zastavu "G" u uslovima dobre vidljivosti, a u uslovima smanjene vidljivosti šalje zvučne ili svjetlosni signal "G" u skladu sa Međunarodnim signalnim kodeksom.

Nakon prijema poziva iz stava 1 ovog člana, pilot treba da potvrdi prijem poziva VHF radio-stanicom ili zvučnim ili svjetlosnim slanjem signala "H" u skladu sa Međunarodnim signalnim kodeksom.

Na objektu iz stava 1 ovog člana, za vrijeme korišćenja usluga pilota, treba da bude istaknuta zastava "H" u skladu sa Međunarodnim signalnim kodeksom.

Pravno lice koje vrši usluge pilotaže treba da obavijesti nadležnu Lučku kapetaniju o pilotaži, imenu plovnog objekta i imenu pilota, najkasnije jedan sat prije dolaska plovnog objekta na poziciju na kojoj se pilot ukrcava, odnosno najkasnije jedan sat prije predviđenog vremena isplovljavanja, odnosno premještanja plovnog objekta.

Pilotska obuka

Član 6

Pilotska obuka obuhvata najmanje 45 uplovljenja ili isplovljenja plovnog objekta od čega najviše dva dnevno i najmanje pet na svakom od vezova i sidrištu luke, odnosno u Bokokotorskom zalivu.

Prije početka obuke, lice koje pohađa obuku za sticanje prava polaganja pilotskog ispita, treba da u nadležnoj Lučkoj kapetaniji ovjeri dnevnik za vršenje pilotske obuke.

Dnevnik iz stava 1 ovog člana treba da sadrži: redni broj, podatke o pravnom licu koje vrši poslove pilotaže (naziv, sjedište, kontakt telefon, e-mail adresu), ime lica koje obavlja obuku, podatke o plovnom objektu koji koristi usluge pilotaže (ime, pozivni znak, vrsta, luka upisa, zastva, dužina preko svega, širina, nosivost, GRT, NRT, gaz), vremenske prilike (vjetar, more), mjesto ukrcavanja i iskrcavanja pilota, vrijeme početka i završetka vršenja pilotaže, datum i opis pilotaže.

Dnevnik iz stava 1 ovog pravilnika vodi se na crnogorskom i engleskom jeziku, na Obrascu 1 koji je sastavni dio ovog pravilnika.

O završenoj obuci iz stava 1 ovog člana pravno lice koje vrši pilotažu izdaje potvrdu.

Polaganje pilotskog ispita

Član 7

Pilotski ispit polaže se na osnovu podnijetog zahtjeva.

Uz zahtjev iz stava 1 ovog člana prilažu se dokazi o:

1) identitetu (lična karta, pasoš i sl.);

2) osposobljenosti za zvanje zapovjednik broda o 3000 BT ili većeg (ovlašćenje);

3) zdravstvenoj sposobnosti;

4) ovjeren dnevnik za vršenje pilotske obuke; i

5) potvrdu o završenoj obuci.

Pilotski ispit polaže se pred Komisijom za polaganje pilotskog ispita (u daljem tekstu: Komisija).

Komisiju čine predsjednik i dva člana od kojih jedan član treba da bude pilot.

Rješenjem o obrazovanju Komisije određuju se i tri zamjenika i zapisničar Komisije i po potrebi ispitivači.

Program polaganja pilotskog ispita

Član 8

Pilotski ispit sastoji se od usmenog i praktičnog dijela.

Usmeni dio pilotskog ispita polaže se prema Programu datom u Prilogu 1 koji je sastavni dio ovog pravilnika.

Praktični dio pilotskog ispita obuhvata: manevrisanje brodom, uplovljenje ili isplovljenje u/iz određene luke, odnosno Bokokotorskog zaliva, pristajanje broda uz operativnu obalu, sidrenje, premještanje broda u luci i/ili pomicanje broda uzduž operativne obale upotrebom pogonske mašine.

Usmeni dio ispita polaže se prije praktičnog dijela.

Uspjeh kandidata ocjenjuje se ocjenom "položio" ili "nije položio".

Kandidatu koji je položio pilotski ispit Komisija izdaje potvrdu o položenom pilotskom ispitu.

Potvrda o položenom pilotskom ispitu izdaje se na Obrascu 2 koji je sastavni dio ovog pravilnika.

Ponovno polaganje pilotskog ispita

Član 9

Kandidat koji ne položi najviše dva predmeta iz usmenog dijela pilotskog ispita, može polagati popravni ispit u roku koji ne može biti kraći od 30 dana.

Popravni ispit može se polagati samo jedanput.

Nakon položenog usmenog dijela pilotskog ispita kandidat polaže praktičan dio.

Kandidat koji nije položio praktični dio pilotskog ispita upućuje se na ponovno polaganje pilotskog ispita, ali ne prije isteka roka od tri mjeseca.

Ispitne rokove određuje Komisija najmanje dva puta godišnje.

Pilot koji je položio pilotski ispit za određeno područje pilotaže, može da vrši pilotažu samo na tom području, a ukoliko pilotažu treba da vrši na drugom području, treba da polaže praktični dio pilotskog ispita za to područje.

Pilotska legitimacija

Član 10

Nakon položenog pilotskog ispita, pilotu se izdaje pilotska legitimacija za određeno područje pilotaže.

Legitimacija iz stava 1 ovog člana izdaje na crnogorskom i engleskom jeziku na Obrascu 3 koji je sastavni dio ovog pravilnika.

Evidencija o izdatim i oduzetim pilotskim legitimacijama

Član 11

O izdatim i oduzetim pilotskim legitimacijama vodi se evidencija.

U evidenciju iz stava 1 ovog člana unose se sljedeći podaci: broj izdate legitimacije, ime, očevo ime i prezime pilota, dan, mjesec, godina i mjesto rođenja, datum polaganja pilotskog ispita, datum izdavanja pilotske legitimacije, datum oduzimanja pilotske legitimacije, rok važenja legitimacije, područje pilotaže za koje je izdata legitimacija, naziv Lučke kapetanije koja je izdala odnosno oduzela legitimaciju.

Službeno odijelo

Član 12

Pilot nosi službeno odijelo za vrijeme vršenja pilotaže.

Službeno odijelo iz stava 1 ovog člana je zimsko i ljetnje.

Zimsko službeno odijelo

Član 13

Zimsko službeno odijelo sastoji se od: radne jakne, radnih pantalona i radnih cipela i nosi se od 16. oktobra do 30. aprila, ili shodno vremenskim uslovima.

Radne pantalone su od nepromočivog materijala tamno plave boje i imaju džepove sa strane.

Radna jakna je od nepromočivog materijala i ima kapuljaču.

Kragna radne jakne je narandžasto-signalna, rukavi i dio ispod pasa su tamno plave boje, preko ramena i leđa su prišivene reflektujuće trake, na lijevoj strani grudi prišiven je Grb Crne Gore, a na lijevom ramenu je bijelim slovima ispisano "PILOT", kopčanje je sa prednje strane rajferšlusom i osigurano je dugmadima.

Radne cipele su crne boje.

Ljetnje službeno odijelo

Član 14

Ljetnje službeno odijelo sastoji se od kape-pola kačket, majice, pantalona i radnih cipela i nosi se od 1. maja do 15. oktobra, ili shodno vremenskim uslovima.

Svi djelovi ljetnjeg službenog odijela izrađuju se od odgovarajuće tkanine.

Kapa-polo kačket je nebo plave boje sa natpisom "PILOT" bijele boje.

Majica je bijele boje, kratkih rukava sa kragnom i razrezom sa tri dugmeta, na lijevoj strani grudi je grb Crne Gore, a na lijevom ramenu bijelim slovima ispisano "PILOT".

Pantalone su od tankog odgovarajućeg materijala tamno plave boje i imaju džepove sa strane.

Radne cipele su crne boje.

Zaštitna oprema

Član 15

Pilot za vrijeme vršenja pilotaže pored službenog odijela treba po potrebi da ima i zaštitnu opremu, koja se sastoji od:

- radnih - sigurnosnih cipela sa đonovima koji se ne klizaju i koji su otporni na vodu kao i na razna goriva (nafta, benzin, razne hemikalije itd.);

- sigurnosnog prsluka na samonaduvavanje sa integrisanim svijetlom i pištaljkom;

- zaštitnog šljema žute boje sa podbratkom;

- kožne futrole za VHF prenosnu radio -stanicu koja se kači na pojas o kaiš; i

- kožne torbe za šljem koja se nosi preko ramena, VHF radio - stanicu i fasciklu sa dokumentima.

Prestanak važenja propisa

Član 16

Danom stupanja na snagu ovoga pravilnika neće se primjenjivati Pravilnik o načinu obavljanja pilotaže, stručnoj spremi koju moraju imati piloti i uslovima za obavljanje pilotaže ("Službeni list SRJ", broj 44/98) i prestaje da važi Pravilnik o stručnoj spremi, plovidbenom stažu, ispitnom programu i o načinu polaganja stručnog ispita za pilota pomorske pilotaže ("Službeni list SRCG", broj 2/76), Naredba o načinu obilježavanja pilotskih brodova i o pozivnim znakovima za pilotiranje ("Službeni list SRCG", broj 2/76), Uputstvo o legitimaciji pomorskog pilota ("Službeni list SRCG", broj 2/76), Pravilnik o službenom odijelu pilota pomorske pilotaže ("Službeni list RCG", broj 47/92) i Pravilnik o pomorskoj pilotaži ("Službeni list RCG" br. 47/01, 38/02).

Stupanje na snagu

Član 17

Ovaj pravilnik stupa na snagu osmog dana od dana objavljivanja u "Službenom listu Crne Gore".

Broj 04-5597/2

Podgorica 24. novembra 2014. godine

Ministar,

**Ivan Brajović**, s.r.

***NAPOMENA REDAKCIJE:*** *Prilog i obrasce u PDF formatu možete preuzeti putem interneta klikom na sledeći link:*

[**Prilog i obrasci**](http://dopuna.ingpro.rs/2PDF/57804.pdf)